Ганна Боберг

**Ганна Катарына Боберг** (; 3 снежня 1864 — 27 студзеня 1935) — шведская мастачка. Была замужам за вядомым шведскім архітэктарам Фердынандам Бобергам.

## Біяграфія 
Ганна нарадзілася 3 снежня 1864 года, была шостым дзіцем з сямі ў сваёй сям’і. У дзяцінстве яна вывучала французскую мову, што спатрэбілася ёй, калі яна атрымлівала адукацыю ў Акадэміі Жуліяна ў Парыжы, дзе вывучала жывапіс. Акрамя таго, у Парыжы яна сустрэла будучага архітэктара Фердынанда Боберга, які ў гэты ж час падарожнічаў па Францыі. У 1888 годзе, нягледзячы на цяжкасці з фінансамі, маладыя людзі пажаніліся. Да гэтага часу Ганна падзарабляла, малюючы па заказах карціны і малюнкі.

У 1887 годзе Ганна Боберг сур’ёзна занялася творчасцю, карціны пісала акварэллю і алеем. У 1888 годзе адбылася яе першая выстава. У 1890-х гадах яна пісала карціны алеем на грубым палатне, гэтыя яе працы нагадвалі размаляваныя габелены і былі набытыя для ўпрыгожвання сцен у гатэлі Рыдберга.

На мяжы XIX і ХХ стагоддзяў Ганна шмат працавала ў галіне дэкаратыўна-прыкладнога мастацтва. Яе вядомыя вазы «Паўлін», (*Påfågelvasen*), якія былі створаны ў 1897 годзе, зрабілі сенсацыю.

У 1900 годзе на Сусветнай выставе ў Парыжы яе муж Фердынанд быў аўтарам шведскага павільёна, а Ганна стварыла для гэтага павільёна шматлікія працы з тэкстылю, якія былі вытканыя на фабрыцы *Handarbetets vänner і К.*

У 1901 годзе, падчас падарожжаў па паўночнай Швецыі і Нарвегіі з мужам, Ганна была зачараваная краявідамі і прыродай гэтых краін. У наступныя 33 гады яна малявала па сваіх ўспамінах зімовыя пейзажы гэтых паўночных мясцін.

У 1903 годзе карціны Ганны выстаўляліся ў Стакгольме, а ў 1905 годзе — у Парыжы. Апошняя яе выстава адбылася ў 1927 годзе.

Пасля 1915 года яе муж пакінуў кар’еру архітэктара і з Ганнай падарожнічаў па Швецыі. Падчас паездак Боберг рабіла шляхавыя нататкі, якія пасля выдала асобнай кнігай. У 1925 годзе сям’я пераехала са Швецыі ў Парыж, але ў сакавіку 1929 года муж і жонка вярнуліся ў Стакгольм, дзе пражывалі на віле *Blecktornet.*

У 1935 годзе Ганна Боберг памерла пасля аперацыі. На яе пахаванні прысутнічалі члены Шведскай каралеўскай сям’і: наследны прынц Густаў Адольф, прынцэса Інгрыд і прынц Бертыль.

## Галерэя 

File:Among the Fishing Boats in Svolvaer. Study from Lofoten (Anna Boberg) - Nationalmuseum - 20521.tif|thumb||*Сярод рыбацкіх лодак у Свольваеры. Лафатэнскія астравы.*
File:A Mountain Lake. Study from North Norway (Anna Boberg) - Nationalmuseum - 21377.tif|thumb|*Горнае возера. Эцюд з Паўночнай Нарвегіі.*
File:An Arctic Spring Day. Study from North Norway (Anna Boberg) - Nationalmuseum - 21300.tif|thumb|*Арктычны вясновы дзень. Эцюд з Паўночнай Нарвегіі.*
File:Northern Lights, Study from North Norway, by Anna Boberg. Nationalmuseum, Stockholm, Sweden.jpg|thumb|*Паўночнае ззянне. Эцюд з Паўночнай Нарвегіі.*
File:Fir Trees in front of the Mountains. Study from North Norway (Anna Boberg) - Nationalmuseum - 21365.tif|thumb|*Елі перад гарамі.  Эцюд з Паўночнай Нарвегіі.*
File:At the Foot of the Mountain. Study from Lofoten (Anna Boberg) - Nationalmuseum - 20461.tif|thumb|*Ля падножжа гары. Лафатэнскія астравы.*
File:By Lago di Como. Study from Italy (Anna Boberg) - Nationalmuseum - 20539.tif|thumb|*Ля возера Кома. Эцюд з Італіі.*

## Літаратура 
* *Ann Thorson Walton: Ferdinand Boberg — Architect, MIT Press, 1994*, .
ISBN191-540-5573-3
* *Marianne Nyström: Bobergs. Anna Scholander och Ferdinand Boberg, Carlssons 1992,* .
ISBN191-7798-564-8

Катэгорыя:Жанчыны Швецыі
Катэгорыя:Мастакі Швецыі